Document ID: 32014L0044

ΟΔΗΓΊΑ 2014/44/ΕΕ ΤΗΣ ΕΠΙΤΡΟΠΉΣ
της 18ης Μαρτίου 2014
για την τροποποίηση των παραρτημάτων I, II και III της οδηγίας 2003/37/ΕΚ του Ευρωπαϊκού Κοινοβουλίου και του Συμβουλίου σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ (1), και ιδίως το σημείο α) του άρθρου 19 παράγραφος 1,
Εκτιμώντας τα ακόλουθα:
(1)
Η οδηγία 2003/37/ΕΚ θεσπίζει το σύστημα έγκρισης τύπου των γεωργικών και δασικών ελκυστήρων, εναρμονίζοντάς το με τους κανόνες για την έγκριση τύπου των μηχανοκίνητων οχημάτων.
(2)
Η οδηγία 2000/25/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2000, σχετικά με τα μέτρα που πρέπει να ληφθούν κατά των εκπομπών ρυπογόνων αερίων και σωματιδίων από κινητήρες προοριζόμενους για την πρόωση γεωργικών ή δασικών ελκυστήρων, και για την τροποποίηση της οδηγίας 74/150/ΕΟΚ του Συμβουλίου (2), είναι μία από τις επιμέρους οδηγίες στο πλαίσιο του συστήματος έγκρισης τύπου που θεσπίστηκε με την οδηγία 2003/37/ΕΚ. Η οδηγία 2000/25/ΕΚ έχει τροποποιηθεί ώστε να περιληφθούν αρκετές τροποποιήσεις στην οδηγία 97/68/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1997, για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (3) όσον αφορά την προσαρμογή στην τεχνική πρόοδο, την εισαγωγή νέων σταδίων εκπομπών, την εισαγωγή εναλλακτικών διαδικασιών έγκρισης τύπου και την εφαρμογή των συστημάτων ευελιξίας.
(3)
Προκειμένου να ληφθούν υπόψη οι τροποποιήσεις της οδηγίας 2000/25/ΕΚ, θα πρέπει να επικαιροποιηθούν οι αντίστοιχες διοικητικές διατάξεις της οδηγίας 2003/37/ΕΚ.
(4)
Τα παραρτήματα I, ΙΙ και ΙΙΙ της οδηγίας 2003/37/ΕΚ θα πρέπει, επομένως, να τροποποιηθούν αναλόγως.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συγκροτήθηκε βάσει του άρθρου 20 παράγραφος 1 της οδηγίας 2003/37/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα I, ΙΙ και ΙΙΙ της οδηγίας 2003/37/ΕΟΚ τροποποιούνται όπως ορίζεται στο παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την 1η Ιανουαρίου 2015. Ανακοινώνουν αμέσως στην Επιτροπή το σχετικό κείμενο των εν λόγω διατάξεων.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 18 Μαρτίου 2014.

Labels: 7
8
3
6